CELEX: 32019R2130
Language: sl
Date: 2019-11-25 00:00:00
Title: Izvedbena uredba Komisije (EU) 2019/2130 z dne 25. novembra 2019 o določitvi podrobnih pravil o postopkih, ki jih je treba izvajati med dokumentacijskimi, identifikacijskimi in fizičnimi pregledi živali in blaga, nad katerimi se izvaja uradni nadzor na mejnih kontrolnih točkah, ter po njih (Besedilo velja za EGP)

12.12.2019   
               
               
                  SL
               
               
                  Uradni list Evropske unije
               
               
                  L 321/128
               
            
         IZVEDBENA UREDBA KOMISIJE (EU) 2019/2130
         z dne 25. novembra 2019
         o določitvi podrobnih pravil o postopkih, ki jih je treba izvajati med dokumentacijskimi, identifikacijskimi in fizičnimi pregledi živali in blaga, nad katerimi se izvaja uradni nadzor na mejnih kontrolnih točkah, ter po njih
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (1) in zlasti člena 52 Uredbe,
         ob upoštevanju naslednjega:
         
                     (1)
                  
                  
                     Uredba (EU) 2017/625 določa pravila, ki jih morajo pristojni organi držav članic upoštevati pri izvajanju uradnega nadzora živali in blaga, ki vstopajo v Unijo, da se preveri skladnost z zakonodajo Unije o agroživilski verigi.
                  
               
                     (2)
                  
                  
                     V skladu z Uredbo (EU) 2017/625 se za pošiljke kategorij živali in blaga iz člena 47(1) navedene uredbe izvaja uradni nadzor na mejnih kontrolnih točkah, razen če so izvzete iz takšnega nadzora na podlagi člena 48 navedene uredbe. Navedeni uradni nadzor bi moral vključevati dokumentacijske, identifikacijske in fizične preglede. Za zagotovitev enotnega izvajanja členov 49, 50 in 51 Uredbe (EU) 2017/625 ter učinkovitega izvajanja uradnega nadzora nad navedenimi kategorijami živali in blaga bi bilo treba v tej uredbi določiti podrobna pravila o izvajanju dokumentacijskih, identifikacijskih in fizičnih pregledov na mejnih kontrolnih točkah.
                  
               
                     (3)
                  
                  
                     Pravila o postopkih, ki jih je treba izvajati med dokumentacijskimi, identifikacijskimi in fizičnimi pregledi na mejnih kontrolnih točkah prispetja ali kontrolnih točkah ter po njih, bi se morala uporabljati tudi za nekatere kategorije živil in krme neživalskega izvora, za katere se uporabljajo začasno povečanje nadzora, drugi pogoji za vstop v Unijo in ukrepi v nujnih primerih, določeni z akti iz člena 47(1)(d), (e) in (f) Uredbe (EU) 2017/625.
                  
               
                     (4)
                  
                  
                     Postopki, ki so se izvajali med dokumentacijskimi, identifikacijskimi in fizičnimi pregledi pred datumom začetka uporabe te uredbe, so bili učinkoviti in so zagotavljali visoko raven uspešnosti pregledov. Zato bi morala pravila iz te uredbe temeljiti na istih načelih kot zahteve za izvajanje dokumentacijskih, identifikacijskih in fizičnih pregledov iz direktiv Sveta 91/496/EGS (2), 97/78/ES (3) in 2000/29/ES (4), uredb Komisije (ES) št. 136/2004 (5) in (ES) št. 282/2004 (6) ter Odločbe Komisije 97/794/ES (7).
                  
               
                     (5)
                  
                  
                     Vse ustrezne dokumente, ki morajo spremljati pošiljke kategorij živali in blaga iz člena 47(1) Uredbe (EU) 2017/625, bi bilo treba preveriti za zagotovitev, da temeljijo na ustreznem vzorcu dokumenta, izpolnjujejo splošne zahteve glede certificiranja in zagotavljajo jamstva, ki se zahtevajo na podlagi zakonodaje Unije ali veljavnih nacionalnih pravil.
                  
               
                     (6)
                  
                  
                     Zakonodaja Unije določa, da je treba ob vstopu pošiljk nekaterih kategorij blaga iz člena 47(1) Uredbe (EU) 2017/625 v Unijo izvesti laboratorijske analize, teste ali diagnosticiranja ali zapečatiti prevozna sredstva, da se zagotovi visoka raven varstva potrošnikov in prepreči kakršno koli tveganje za javno zdravje ter zdravje živali in rastlin. V takšnih primerih bi bilo treba rezultate laboratorijskih analiz, testov ali diagnosticiranj ali številke zalivk zabeležiti v skupni zdravstveni vstopni dokument (SZVD).
                  
               
                     (7)
                  
                  
                     Za zagotovitev sledljivosti živali in blaga, ki vstopajo v Unijo, bi bilo treba izvirnike in, kadar je to ustrezno, kopije uradnih spričeval ali dokumentov za določeno obdobje hraniti na mejni kontrolni točki prispetja v Unijo.
                  
               
                     (8)
                  
                  
                     Ker določbe te uredbe urejajo področja, zajeta v uredbah (ES) št. 136/2004 in (ES) št. 282/2004 ter Odločbi 97/794/ES, bi bilo treba navedene akte razveljaviti z učinkom od datuma začetka uporabe te uredbe.
                  
               
                     (9)
                  
                  
                     Uredba (EU) 2017/625 se uporablja od 14. decembra 2019. Zato bi bilo treba pravila, določena v tej uredbi, prav tako uporabljati od navedenega datuma.
                  
               
                     (10)
                  
                  
                     Ukrepi iz te uredbe so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJO UREDBO:
         
            Člen 1
            Predmet urejanja in področje uporabe
            Ta uredba določa podrobna pravila o postopkih, ki jih je treba izvajati med dokumentacijskimi, identifikacijskimi in fizičnimi pregledi pošiljk kategorij živali in blaga iz člena 47(1) Uredbe (EU) 2017/625, kot so določeni v členih 49, 50 in 51 navedene uredbe, ter po njih.
         
         
            Člen 2
            Podrobna pravila za dokumentacijske preglede
            
               1.   Za vsako pošiljko živali in blaga iz člena 1 pristojni organ preveri namen uporabe živali in blaga, določen v skladu z uradnimi spričevali, uradnimi potrdili in drugimi dokumenti, ki spremljajo pošiljko, ter namembni kraj blaga, določen v navedenih spričevalih, potrdilih in dokumentih.
            
            
               2.   Pristojni organ pregleda vsa uradna spričevala, uradna potrdila in druge dokumente iz člena 3(41) Uredbe (EU) 2017/625 ali enakovredne dokumente v elektronski obliki, predložene v sistemu upravljanja informacij za uradni nadzor (IMSOC) iz člena 131 navedene uredbe ali obstoječih nacionalnih sistemih, da preveri, da:
               
                           (a)
                        
                        
                           jih je izdal pristojni organ tretje države, kadar je to ustrezno;
                        
                     
                           (b)
                        
                        
                           izpolnjujejo zahteve iz členov 89(1) in 91(2) Uredbe (EU) 2017/625 ter iz izvedbenih aktov iz člena 90 navedene uredbe;
                        
                     
                           (c)
                        
                        
                           ustrezajo vzorcu, določenem s pravili iz člena 1(2) Uredbe (EU) 2017/625;
                        
                     
                           (d)
                        
                        
                           so informacije v spričevalih ali dokumentih skladne s pravili iz člena 1(2) Uredbe (EU) 2017/625.
                        
                     
            
               3.   Pristojni organ preveri, da je izvajalec dejavnosti, odgovoren za pošiljko, v celoti in pravilno izpolnil ustrezni del skupnega zdravstvenega vstopnega dokumenta (SZVD), kot se zahteva v skladu s členom 56(1) Uredbe (EU) 2017/625, ter da so informacije v njem skladne z informacijami v uradnih spričevalih, uradnih potrdilih in drugih dokumentih, ki spremljajo pošiljko.
            
         
         
            Člen 3
            Podrobna pravila za identifikacijske preglede
            
               1.   Med identifikacijskimi pregledi pošiljk živali in blaga iz člena 1 pristojni organ preveri, da so naslednji elementi skladni z informacijami v uradnih spričevalih, uradnih potrdilih in drugih dokumentih, ki spremljajo pošiljke:
               
                           (a)
                        
                        
                           število živali, njihova vrsta, pasma, spol, starost in kategorija, kadar je to ustrezno;
                        
                     
                           (b)
                        
                        
                           vsebina pošiljk;
                        
                     
                           (c)
                        
                        
                           količina v pošiljkah;
                        
                     
                           (d)
                        
                        
                           ustrezni žigi in identifikacijske oznake ali kode, kadar je to ustrezno;
                        
                     
                           (e)
                        
                        
                           identifikacija prevoznih sredstev, kadar je to ustrezno;
                        
                     
                           (f)
                        
                        
                           zalivke na zabojnikih ali prevoznih sredstvih, kadar je to ustrezno.
                        
                     
            
               2.   Za pošiljke proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame ter sestavljenih proizvodov so identifikacijski pregledi lahko omejeni na točki (e) in (f) odstavka 1, kadar:
               
                           (a)
                        
                        
                           pošiljke niso izbrane za fizične preglede;
                        
                     
                           (b)
                        
                        
                           so bile pošiljke naložene v prevozne enote, ki so zaprte in zapečatene;
                        
                     
                           (c)
                        
                        
                           so zalivke na zabojnikih ali prevoznih sredstvih nedotaknjene in se vanje ni nedovoljeno posegalo;
                        
                     
                           (d)
                        
                        
                           je zalivke na zabojnike ali prevozna sredstva namestil pristojni organ, ki je izdal uradno spričevalo, ali pa so bile nameščene pod nadzorom navedenega organa, in
                        
                     
                           (e)
                        
                        
                           so informacije, ki so na voljo na zalivkah, skladne z informacijami v spremnem uradnem spričevalu, ki se zahteva v skladu s pravili iz člena 1(2) Uredbe (EU) 2017/625.
                        
                     
            
               3.   Za pošiljke proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame ter sestavljenih proizvodov se v izbor proizvodov ali paketov za identifikacijske preglede vključi 1 % proizvodov ali paketov v pošiljki, pri čemer se izbere najmanj dva in največ deset proizvodov ali paketov. Kadar pristojni organ na podlagi izbranih proizvodov ali paketov ne more dokončati identifikacijskega pregleda, se število proizvodov ali paketov lahko poveča, da se izvedejo obširnejši pregledi, in lahko zajame vse proizvode ali pakete v zadevni pošiljki.
            
            
               4.   Za pošiljke živali identifikacijski pregledi temeljijo na naslednjih pravilih:
               
                           (a)
                        
                        
                           za živali, za katere se v skladu z zakonodajo Unije zahteva individualna identifikacija, se iz pošiljke izbere vsaj 10 % živali, in sicer tako, da je vzorec reprezentativen, pri čemer je najmanjše število izbranih živali 10. Kadar pošiljka vsebuje manj kot 10 živali, se identifikacijski pregledi izvedejo na vseh živalih v pošiljki;
                        
                     
                           (b)
                        
                        
                           za živali, za katere se v skladu z zakonodajo Unije ne zahteva individualna identifikacija, se preveri označevanje reprezentativnega števila paketov ali zabojnikov;
                        
                     
                           (c)
                        
                        
                           če rezultati identifikacijskih pregledov iz točk (a) in (b) niso zadovoljivi, se število pregledanih živali poveča in lahko zajame vse živali v zadevni pošiljki.
                        
                     
            
               5.   Kadar je za namen identifikacijskih pregledov potreben popoln dostop do celotne pošiljke, se pošiljke delno ali v celoti raztovorijo s prevoznega sredstva.
            
         
         
            Člen 4
            Podrobna pravila za fizične preglede
            
               1.   Med fizičnimi pregledi pošiljk živali in blaga iz člena 1 pristojni organ preveri, da so pošiljke skladne s pravili iz člena 1(2) Uredbe (EU) 2017/625, ki se uporabljajo za posamezne živali ali blago, ter posebnimi zahtevami, opredeljenimi v ustreznih uradnih spričevalih, uradnih potrdilih in drugih dokumentih.
            
            
               2.   Kadar je za namen fizičnih pregledov potreben dostop do celotne pošiljke, se pošiljke delno ali v celoti raztovorijo s prevoznega sredstva.
            
            
               3.   Fizični pregledi živali se izvedejo v skladu z zahtevami iz Priloge I k tej uredbi.
            
            
               4.   Fizični pregledi proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame, sestavljenih proizvodov ter živil in krme neživalskega izvora, za katere se uporabljajo začasno povečanje nadzora, drugi pogoji za vstop v Unijo in ukrepi v nujnih primerih, določeni z akti iz člena 47(1)(d), (e) in (f) Uredbe (EU) 2017/625, se izvedejo v skladu z zahtevami iz Priloge II k tej uredbi.
            
            
               5.   Laboratorijski testi za odkrivanje nevarnosti na proizvodih živalskega izvora, zarodnem materialu, živalskih stranskih proizvodih, pridobljenih proizvodih, senu in slami ter sestavljenih proizvodih se izvedejo v skladu z načrtom spremljanja iz točke 5 Priloge II.
            
            
               6.   Fizični pregledi rastlin, rastlinskih proizvodov in drugih predmetov, ki so navedeni v členu 47(1)(c) Uredbe (EU) 2017/625 in za katere se, kadar je to ustrezno, uporabljajo ukrepi v nujnih primerih, določeni z akti iz člena 47(1)(e) navedene uredbe, se izvedejo v skladu z zahtevami iz Priloge III k tej uredbi.
            
            
               7.   Naslednje pošiljke živali se lahko dajo na trg, preden so na voljo rezultati laboratorijskih testov, izvedenih med fizičnimi pregledi:
               
                           (a)
                        
                        
                           pošiljke kopitarjev, vzorčene v skladu z zahtevami za vzorčenje iz dela III Priloge I, kadar v zvezi z navedenimi kopitarji ni suma na neposredno nevarnost za javno zdravje ali zdravje živali, in
                        
                     
                           (b)
                        
                        
                           pošiljke drugih živali iz člena 47(1)(a) Uredbe (EU) 2017/625, kadar v zvezi z navedenimi živalmi ni suma na neposredno nevarnost za javno zdravje ali zdravje živali.
                        
                     
            
               8.   Pošiljke blaga, testirane v skladu z načrtom spremljanja iz odstavka 5, v zvezi s katerimi ni suma na neposredno nevarnost za javno zdravje ali zdravje živali, se lahko dajo na trg, preden so na voljo rezultati laboratorijskih testov.
            
            
               9.   Kadar se pošiljke rastlin, rastlinskih proizvodov in drugih predmetov iz člena 47(1)(c) Uredbe (EU) 2017/625 med fizičnimi pregledi vzorčijo za laboratorijsko analizo in ni suma na neposredno nevarnost za zdravje rastlin, se takšne pošiljke lahko dajo na trg, preden so na voljo rezultati laboratorijskih testov.
            
         
         
            Člen 5
            Postopki, ki jih je treba izvesti po dokumentacijskih, identifikacijskih in fizičnih pregledih
            
               1.   Pristojni organ po dokončanju pregledov iz člena 49(1) Uredbe (EU) 2017/625:
               
                           (a)
                        
                        
                           zapre pakete, ki jih je odprl za namen identifikacijskih ali fizičnih pregledov, in jih identificira z uradno oznako;
                        
                     
                           (b)
                        
                        
                           v primerih, ko se to zahteva v skladu z zakonodajo Unije, zapečati prevozno sredstvo in vnese številko zalivke v SZVD.
                        
                     
            
               2.   Pristojni organi v SZVD takoj, ko so na voljo, zabeležijo vse rezultate laboratorijskih analiz, testov ali diagnosticiranj pošiljk, ki so bile testirane in dane na trg, preden so bili na voljo rezultati laboratorijskih testov.
            
            
               3.   Pristojni organ mejne kontrolne točke prispetja v Unijo izvirnike uradnih spričeval ali dokumentov ali enakovredne dokumente v elektronski obliki iz člena 50(1) Uredbe (EU) 2017/625 hrani vsaj tri leta od datuma odobritve vstopa pošiljk v Unijo.
               Za rastline, rastlinske proizvode in druge predmete iz člena 47(1)(c) Uredbe (EU) 2017/625 se izvirnik spričevala ali dokumentov lahko hrani z elektronsko hrambo informacij, če takšne informacije pripravi pristojni organ na podlagi izvirnika spričevala ali dokumentov. V takšnih primerih pristojni organ razveljavi ali uniči izvirnik spričevala ali dokumenta.
            
            
               4.   Kadar se v skladu s pravili iz člena 1(2) Uredbe (EU) 2017/625 ne zahteva, da se pristojnemu organu predložijo izvirniki spričeval ali dokumentov in da pristojni organ hrani navedene izvirnike, pristojni organ mejne kontrolne točke prispetja v Unijo hrani papirno ali elektronsko kopijo izvirnika uradnega spričevala ali dokumentov iz člena 50(1) Uredbe (EU) 2017/625, in sicer vsaj tri leta od datuma odobritve vstopa pošiljk v Unijo ali datuma odobritve njihovega nadaljnjega prevoza.
            
         
         
            Člen 6
            Razveljavitve
            
               1.   Uredba (ES) št. 282/2004 in Odločba 97/794/ES se razveljavita z učinkom od 14. decembra 2019.
            
            
               2.   Uredba (ES) št. 136/2004 se razveljavi z učinkom od 14. decembra 2019.
               Vendar se člen 9 Uredbe (ES) št. 136/2004 še naprej uporablja, kar zadeva seznam držav, odobrenih in navedenih v Prilogi V k navedeni uredbi, in sicer do 20. aprila 2021.
            
         
         
            Člen 7
            Začetek veljavnosti in uporaba
            Ta uredba začne veljati dvajseti dan po objavi v Uradnem listu Evropske unije.
            Uporablja se od 14. decembra 2019.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 25. novembra 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 95, 7.4.2017, str. 1.
         
            (2)  Direktiva Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS ter 90/675/EGS (UL L 268, 24.9.1991, str. 56).
         
            (3)  Direktiva Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (UL L 24, 30.1.1998, str. 9).
         
            (4)  Direktiva Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (UL L 169, 10.7.2000, str. 1).
         
            (5)  Uredba Komisije (ES) št. 136/2004 z dne 22. januarja 2004 o postopkih za veterinarske preglede proizvodov, uvoženih iz tretjih držav, na mejnih kontrolnih točkah Skupnosti (UL L 21, 28.1.2004, str. 11).
         
            (6)  Uredba Komisije (ES) št. 282/2004 z dne 18. februarja 2004 o uvedbi dokumenta za deklariranje in veterinarske preglede živali iz tretjih držav, ki vstopajo v Skupnost (UL L 49, 19.2.2004, str. 11).
         
            (7)  Odločba Komisije 97/794/ES z dne 12. novembra 1997 o določitvi nekaterih podrobnih pravil za uporabo Direktive Sveta 91/496/EGS v zvezi z veterinarskimi pregledi živih živali, ki se uvozijo iz tretjih držav (UL L 323, 26.11.1997, str. 31).
      
      
         
            PRILOGA I
            
               Podrobna pravila o postopkih, ki jih je treba izvajati med fizičnimi pregledi živali iz člena 4(3)
            
            I.   Kontrola primernosti živali za nadaljnji prevoz
            
                     
                        1.
                     
                     
                        Z vizualnim pregledom se izvede splošna ocena vseh živali, s katero se oceni njihova primernost za nadaljnji prevoz ob upoštevanju dolžine že opravljenega potovanja, vključno z zagotovljenim krmljenjem, napajanjem in počitkom. Upošteva se tudi dolžina preostalega potovanja, vključno z načrtovanim krmljenjem, napajanjem in počitkom v tem delu potovanja.
                     
                  
                     
                        2.
                     
                     
                        Preveri se skladnost prevoznega sredstva živali in dnevnika vožnje z Uredbo Sveta (ES) št. 1/2005 (1).
                     
                  II.   Klinični pregled
            
                     
                        1.
                     
                     
                        Klinični pregled živali obsega vizualni pregled vseh živali in vključuje vsaj naslednje:
                        
                                    (a)
                                 
                                 
                                    vizualni pregled živali, vključno s splošno oceno njihovega zdravstvenega statusa, njihove sposobnosti prostega gibanja, stanja njihove kože in sluznic ter morebitnih neobičajnih izcedkov;
                                 
                              
                                    (b)
                                 
                                 
                                    spremljanje respiratornih in prebavnih sistemov;
                                 
                              
                                    (c)
                                 
                                 
                                    naključno spremljanje telesne temperature, kadar so zaznane anomalije na podlagi točke (a) ali (b);
                                 
                              
                                    (d)
                                 
                                 
                                    palpacijo, kadar so zaznane anomalije na podlagi točke (a), (b) ali (c).
                                 
                              
                  
                     
                        2.
                     
                     
                        Za pošiljke živali, ki so namenjene za vzrejo ali proizvodnjo, se izvede klinični pregled vsaj 10 % živali, ki se izberejo tako, da je vzorec reprezentativen za celotno pošiljko, pri čemer je najmanjše število izbranih živali 10. Kadar pošiljka vsebuje manj kot 10 živali, se pregledi izvedejo na vseh živalih v pošiljki.
                     
                  
                     
                        3.
                     
                     
                        Za pošiljke živali, ki so namenjene za zakol, se izvede klinični pregled vsaj 5 % živali, ki se izberejo tako, da je vzorec reprezentativen za celotno pošiljko, pri čemer je najmanjše število izbranih živali pet. Kadar pošiljka vsebuje manj kot pet živali, se pregledi izvedejo na vseh živalih v pošiljki.
                     
                  
                     
                        4.
                     
                     
                        Če rezultati izvedenih fizičnih pregledov niso zadovoljivi, se število živali, ki se pregledajo v skladu s točkama 2 in 3, poveča in lahko zajame vse živali v zadevni pošiljki.
                     
                  
                     
                        5.
                     
                     
                        Klinični pregledi posamičnih živali se ne izvajajo na naslednjih živalih:
                        
                                    —
                                 
                                 
                                    perutnini,
                                 
                              
                                    —
                                 
                                 
                                    pticah,
                                 
                              
                                    —
                                 
                                 
                                    akvakulturnih živalih in vseh živih ribah,
                                 
                              
                                    —
                                 
                                 
                                    glodalcih,
                                 
                              
                                    —
                                 
                                 
                                    zajcih,
                                 
                              
                                    —
                                 
                                 
                                    čebelah in drugih žuželkah,
                                 
                              
                                    —
                                 
                                 
                                    plazilcih in dvoživkah,
                                 
                              
                                    —
                                 
                                 
                                    drugih nevretenčarjih,
                                 
                              
                                    —
                                 
                                 
                                    nekaterih živalih iz živalskih vrtov in cirkuških živalih, vključno s kopitarji, ki veljajo za nevarne,
                                 
                              
                                    —
                                 
                                 
                                    kožuharjih.
                                 
                              
                  
                     
                        6.
                     
                     
                        Za živali iz točke 5 klinični pregled obsega opazovanje zdravstvenega stanja in obnašanja celotne skupine ali reprezentativnega števila živali. Če navedeni klinični pregled razkrije anomalijo, se izvede podrobnejši klinični pregled, vključno z vzorčenjem, kadar je to ustrezno.
                     
                  
                     
                        7.
                     
                     
                        V primeru živih rib, rakov in mehkužcev ter živali s potrjenim posebnim zdravstvenim statusom, namenjenih v znanstveno-raziskovalna središča, ki se prevažajo v zapečatenih zabojnikih in v nadzorovanem okolju, se klinični pregled in vzorčenje opravita zgolj, kadar se predvideva, da bi lahko obstajalo posebno tveganje zaradi prisotnih vrst ali njihovega izvora, ali v primeru drugih nepravilnosti.
                     
                  III.   Postopki vzorčenja kopitarjev
            
                     
                        1.
                     
                     
                        Za pošiljke kopitarjev se vzorčenje, namenjeno preverjanju skladnosti z zdravstvenimi zahtevami iz spremnih uradnih spričeval ali dokumentov ali enakovrednih dokumentov v elektronski obliki, izvaja na naslednji način:
                        
                                    (a)
                                 
                                 
                                    za vsaj 3 % pošiljk, ki v posameznem mesecu prispejo na mejno kontrolno točko, razen registriranih konjev, kot so opredeljeni v členu 2(c) Izvedbene uredbe Komisije (EU) 2018/659 (2), se izvaja serološko vzorčenje, poleg tega pa navedene pošiljke spremlja individualno veterinarsko spričevalo, ki potrjuje skladnost z zahtevami glede zdravja živali iz navedene izvedbene uredbe. Vzorčenje se izvede za vsaj 10 % živali v posamezni pošiljki, pri čemer je najmanjše število živali štiri. Če pristojni organ utemeljeno sumi, da takšno vzorčenje ni prepričljivo, se navedeni delež poveča in lahko zajame vse živali v zadevni pošiljki;
                                 
                              
                                    (b)
                                 
                                 
                                    po oceni tveganja, ki jo izvede uradni veterinar, ali kadar je to določeno v zakonodaji Unije, se potrebni vzorci lahko odvzamejo pri kateri koli živali v pošiljki, predloženi v uradni nadzor;
                                 
                              
                                    (c)
                                 
                                 
                                    potrebni laboratorijski testi, namenjeni preverjanju skladnosti z zahtevami glede zdravja živali ali, kadar je to ustrezno, prisotnosti ostankov in onesnaževal, se izvedejo brez odlašanja.
                                 
                              
                  
               (1)  Uredba Sveta (ES) št. 1/2005 z dne 22. decembra 2004 o zaščiti živali med prevozom in postopki, povezanimi z njim, in o spremembi direktiv 64/432/EGS in 93/119/ES ter Uredbe (ES) št. 1255/97 (UL L 3, 5.1.2005, str. 1).
            
               (2)  Izvedbena uredba Komisije (EU) 2018/659 z dne 12. aprila 2018 o pogojih za vstop v Unijo živih enoprstih kopitarjev ter semena, jajčnih celic in zarodkov enoprstih kopitarjev (UL L 110, 30.4.2018, str. 1).
         
      
      
         
            PRILOGA II
            
               Podrobna pravila o postopkih, ki jih je treba izvajati med fizičnimi pregledi blaga iz člena 4(4)
            
            
               1.   
               Pristojni organ izvede fizične preglede, da preveri:
               
                           (a)
                        
                        
                           da je bilo s pogoji prevoza zagotovljeno ustrezno ohranjanje blaga ob upoštevanju njegovega predvidenega namena;
                        
                     
                           (b)
                        
                        
                           da je bil ohranjen temperaturni razpon med prevozom, ki se zahteva v skladu z zakonodajo Unije, ter da ni bilo pomanjkljivosti ali prekinitev hladilne verige, kar stori s pregledom evidence temperaturnega razpona med prevozom;
                        
                     
                           (c)
                        
                        
                           neoporečnost pakirnega materiala.
                        
                     
            
               2.   
               Pristojni organ izvede fizične preglede, da preveri skladnost označevanja datuma uporabe z Uredbo (EU) št. 1169/2011 Evropskega parlamenta in Sveta (1).
               Pristojni organ lahko izvede fizične preglede, da preveri skladnost označevanja z drugimi zahtevami, določenimi v pravilih iz člena 1(2) Uredbe (EU) 2017/625.
            
            
               3.   
               Pristojni organ preveri, da je blago primerno za predvideni namen ter da se njegove lastnosti med prevozom niso spremenile, in sicer s:
               
                           (a)
                        
                        
                           senzoričnim pregledom vonja, barve, teksture ali okusa blaga ali
                        
                     
                           (b)
                        
                        
                           preprostimi fizičnimi ali kemijskimi testi, tako da se blago prereže, odmrzne ali skuha, ali
                        
                     
                           (c)
                        
                        
                           laboratorijskimi testi.
                        
                     
            
               4.   
               Za pošiljke proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame ter sestavljenih proizvodov pristojni organ izvede postopke iz točke 3, tako da:
               
                           (a)
                        
                        
                           se pred izvedbo postopkov iz točke 3 zbere nabor proizvodov ali paketov ali vzorcev, kadar gre za proizvode v razsutem stanju;
                        
                     
                           (b)
                        
                        
                           se pri izbiri vzorcev za vzorčenje iz točk (a) in (b) točke 3 zajame 1 % proizvodov ali paketov v pošiljki, in sicer najmanj dva proizvoda ali paketa ter največ 10 proizvodov ali paketov. Po potrebi lahko pristojni organ poveča število pregledanih proizvodov ali paketov, da se izvedejo obsežnejši pregledi;
                        
                     
                           (c)
                        
                        
                           se testi iz točke 3(b) in (c) izvedejo na več vzorcih, ki se izberejo tako, da so reprezentativni za celotno pošiljko.
                        
                     
            
               5.   
               Za namene izvajanja člena 4(5) pristojni organ pripravi načrt spremljanja, katerega namen je spremljati skladnost s pravili iz člena 1(2) Uredbe (EU) 2017/625 ter zlasti odkrivati nevarnosti z določanjem blaga, ki ga je treba pregledati, in testov, ki jih je treba izvesti, poleg tega pa v skladu z navedenim načrtom izvede laboratorijske teste iz točke 3(c).
               Takšen načrt spremljanja temelji na tveganju in upošteva vse ustrezne parametre, kot so narava blaga, tveganje, ki ga blago pomeni, pogostost in število vstopajočih pošiljk ter rezultati predhodnega spremljanja.
            
            
               6.   
               Za pošiljke živil in krme neživalskega izvora, za katere se uporabljajo ukrepi, določeni v aktih iz člena 47(1)(d), (e) in (f) Uredbe (EU) 2017/625, pristojni organ izvede fizične preglede v skladu z naslednjimi pravili:
               
                           (a)
                        
                        
                           fizični pregledi zajemajo laboratorijske teste v skladu z akti iz člena 47(1)(d), (e) in (f) Uredbe (EU) 2017/625;
                        
                     
                           (b)
                        
                        
                           fizični pregledi se izvedejo tako, da nosilci živilske dejavnosti in dejavnosti poslovanja s krmo ali njihovi predstavniki ne morejo predvideti, ali bo posamezna pošiljka izbrana za takšne preglede;
                        
                     
                           (c)
                        
                        
                           rezultati fizičnih pregledov so na voljo takoj, ko je to tehnično mogoče;
                        
                     
                           (d)
                        
                        
                           testirane pošiljke se uradno pridržijo, dokler niso na voljo rezultati laboratorijskih testov, razen če pristojni organ mejne kontrolne točke odobri nadaljnji prevoz do končnega namembnega kraja v skladu s členom 4 Delegirane uredbe Komisije (EU) 2019/2124 (2).
                        
                     
            
               (1)  Uredba (EU) št. 1169/2011 Evropskega parlamenta in Sveta z dne 25. oktobra 2011 o zagotavljanju informacij o živilih potrošnikom, spremembah uredb (ES) št. 1924/2006 in (ES) št. 1925/2006 Evropskega parlamenta in Sveta ter razveljavitvi Direktive Komisije 87/250/EGS, Direktive Sveta 90/496/EGS, Direktive Komisije 1999/10/ES, Direktive 2000/13/ES Evropskega parlamenta in Sveta, direktiv Komisije 2002/67/ES in 2008/5/ES in Uredbe Komisije (ES) št. 608/2004 (UL L 304, 22.11.2011, str. 18).
            
               (2)  Delegirana uredba Komisije (EU) 2019/2124 z dne 10. oktobra 2019 o dopolnitvi Uredbe (EU) 2017/625 Evropskega parlamenta in Sveta glede pravil o uradnem nadzoru pošiljk živali in blaga, ki so v tranzitu, se prenašajo ali nadalje prevažajo skozi Unijo, ter o spremembi uredb Komisije (ES) št. 798/2008, (ES) št. 1251/2008, (ES) št. 119/2009, (EU) št. 206/2010, (EU) št. 605/2010, (EU) št. 142/2011 in (EU) št. 28/2012, Izvedbene uredbe Komisije (EU) 2016/759 ter Odločbe Komisije 2007/777/ES (glej stran 73 tega Uradnega lista).
         
      
      
         
            PRILOGA III
            
               Podrobna pravila o postopkih, ki jih je treba izvajati med fizičnimi pregledi rastlin, rastlinskih proizvodov in drugih predmetov iz člena 4(6)
            
            
               1.   
               
                  Pristojni organ izvede fizične preglede pošiljk in njihovih partij v celoti ali na reprezentativnih vzorcih. Homogene partije v pošiljki se določijo na podlagi informacij iz uradnega fitosanitarnega spričevala in ob upoštevanju elementov iz točke 2.
               
            
            
               2.   
               Homogenost partije v smislu člena 2(7) Uredbe (EU) 2016/2031 Evropskega parlamenta in Sveta (1) se določi na podlagi naslednjih elementov, kot so predloženi v uradnem fitosanitarnem spričevalu:
               
                           —
                        
                        
                           izvor,
                        
                     
                           —
                        
                        
                           pridelovalec,
                        
                     
                           —
                        
                        
                           obrat za pakiranje,
                        
                     
                           —
                        
                        
                           vrsta pakiranja,
                        
                     
                           —
                        
                        
                           rod, vrsta, sorta ali zrelost,
                        
                     
                           —
                        
                        
                           izvoznik,
                        
                     
                           —
                        
                        
                           pridelovalna površina,
                        
                     
                           —
                        
                        
                           nadzorovani škodljivi organizmi in njihove značilnosti,
                        
                     
                           —
                        
                        
                           tretiranje v kraju izvora,
                        
                     
                           —
                        
                        
                           vrsta predelave.
                        
                     
            
               3.   
               Vzorčenje partij v pošiljki vključuje določitev ustrezne neodvisne enote za vzorčenje. V primeru nekaterih rastlin ali rastlinskih proizvodov se enota določi na naslednji način:
               
                           —
                        
                        
                           plodovi v botaničnem smislu: 1 plod,
                        
                     
                           —
                        
                        
                           rezano cvetje: 1 steblo,
                        
                     
                           —
                        
                        
                           listje, listnata zelenjava: 1 list,
                        
                     
                           —
                        
                        
                           gomolji, čebulice, korenike: 1 gomolj ali čebulica ali korenika,
                        
                     
                           —
                        
                        
                           rastline za saditev: 1 rastlina,
                        
                     
                           —
                        
                        
                           veje: 1 veja,
                        
                     
                           —
                        
                        
                           les in skorja: se določi za vsak primer posebej, pri čemer najmanjši kos tehta vsaj 1 kg,
                        
                     
                           —
                        
                        
                           semena: eno seme.
                        
                     Kadar zaradi velikosti, oblike ali načina pakiranja enote ni mogoče določiti, se kot enota za vzorčenje določi najmanjša enota pakiranja.
            
            
               4.   
               Vzorčenje za fizične preglede, ki se izvedejo z vizualnimi pregledi, se opravi v skladu z naslednjimi načrti vzorčenja, in sicer glede na blago ter kot je določeno v ustrezni preglednici mednarodnega standarda za fitosanitarne ukrepe št. 31 (Metodologije vzorčenja pošiljk, ISPM 31):
               
                           (a)
                        
                        
                           ukoreninjene rastline za saditev, ki niso v stadiju mirovanja:
                           načrt vzorčenja, s katerim se lahko s 95-odstotno zanesljivostjo določi raven napadenosti rastlin, ki znaša 1 % ali več;
                        
                     
                           (b)
                        
                        
                           rastline za saditev v stadiju mirovanja, vključno z gomolji, čebulicami in korenikami:
                           načrt vzorčenja, s katerim se lahko s 95-odstotno zanesljivostjo določi raven napadenosti rastlin, ki znaša 2 % ali več;
                        
                     
                           (c)
                        
                        
                           semena ali rastlinski proizvodi, skladni s posebnimi pogoji iz členov 3 in 4 Uredbe Komisije (ES) št. 1756/2004 (2):
                           načrt vzorčenja, s katerim se lahko z 80-odstotno zanesljivostjo določi raven napadenosti rastlin, ki znaša 5 % ali več;
                        
                     
                           (d)
                        
                        
                           neukoreninjeni potaknjenci, rastline, rastlinski proizvodi in drugi predmeti, ki niso zajeti v točkah (a), (b) in (c):
                           načrt vzorčenja, s katerim se lahko s 95-odstotno zanesljivostjo določi raven napadenosti rastlin, ki znaša 5 % ali več;
                        
                     
                           (e)
                        
                        
                           partije semen in listnate zelenjave, ki vsebujejo 500 enot ali manj:
                           hipergeometrijski načrt vzorčenja, s katerim se lahko s 95-odstotno zanesljivostjo določi raven napadenosti rastlin, ki znaša 10 % ali več.
                        
                     
            
               5.   
               
                  Kakršen koli ukrep, sprejet zaradi neskladnosti, se nanaša na partijo, kakor je bila določena pred fizičnimi pregledi.
               
            
            
               6.   
               Minimalno število vzorcev se odvzame za laboratorijske teste, namenjene ugotavljanju latentne okužbe rastlin za saditev, in sicer glede na analizo tveganja, pri čemer se upoštevajo naslednja merila:
               
                           (a)
                        
                        
                           zgodovina posamezne tretje države izvora, kar zadeva število karantenskih škodljivih organizmov za Unijo, ki so bili prestreženi in so jih države članice priglasile v skladu s točko (c) prvega odstavka člena 11 Uredbe (EU) 2016/2031, vključno s prednostnimi škodljivimi organizmi, kot so opredeljeni v členu 6(1) navedene uredbe;
                        
                     
                           (b)
                        
                        
                           pojav prednostnega škodljivega organizma v tretji državi izvora glede na razpoložljive znanstvene informacije;
                        
                     
                           (c)
                        
                        
                           informacije, ki so na voljo v IMSOC.
                        
                     
            
               (1)  Uredba (EU) 2016/2031 Evropskega parlamenta in Sveta z dne 26. oktobra 2016 o ukrepih varstva pred škodljivimi organizmi rastlin, spremembi uredb (EU) št. 228/2013, (EU) št. 652/2014 in (EU) št. 1143/2014 Evropskega parlamenta in Sveta ter razveljavitvi direktiv Sveta 69/464/EGS, 74/647/EGS, 93/85/EGS, 98/57/ES, 2000/29/ES, 2006/91/ES in 2007/33/ES (
                  UL L 317, 23.11.2016, str. 4).
            
            
               (2)  Uredba Komisije (ES) št. 1756/2004 z dne 11. oktobra 2004 o določitvi podrobnih pogojev za zahtevane dokaze in merila za vrsto in stopnjo zmanjšanja pogostnosti zdravstvenih pregledov nekaterih rastlin, rastlinskih proizvodov ali drugih predmetov, navedenih v delu B Priloge V k Direktivi Sveta 2000/29/ES (
                  UL L 313, 12.10.2004, str. 6).